Tom Behnke (KF), 2014-03-28:
Flygtninge er jo i udgangspunktet kun på midlertidigt ophold.
Altså det, at man flygter fra en situation, skyldes jo som udgangspunkt ikke, at man tror, den vil vare ved resten af livet, men at man ikke kan være i den længere, flygter og søger midlertidig beskyttelse et andet sted og håber på, at situationen der, hvor man kommer fra, vil ændre sig til det bedre, og at man kan vende hjem igen.
Det tror jeg faktisk er alle flygtninges ønske, altså at der var fred og ro, hvor de kommer fra, og at de kunne vende tilbage til det vante liv, de havde.
Så det at være flygtning er jo noget midlertidigt, og det er jo også derfor, at vi i dag kun giver midlertidige opholdstilladelser på i udgangspunktet 5 år ad gangen.
Men hvis det er sådan, at man vurderer, at forholdene der, hvor den pågældende flygtning kommer fra, måske ændrer sig inden for kortere tid, så kan man nøjes med at give en opholdstilladelse for 2 år ad gangen og derefter vurdere det igen.
Så der er altså allerede i dag mulighed for, at man kan give ophold for en kortere periode end det, der er udgangspunktet, og det synes jeg naturligvis er helt fornuftigt.
Spørgsmålet er så, om man skal gå skridtet videre, som Dansk Folkeparti jo foreslår, og som udgangspunkt altid give midlertidig opholdstilladelse for 1 år ad gangen og ikke kun, hvis man har en idé om eller et håb om, at der bliver fred og ro der, hvor de pågældende kommer fra.
Der må jeg sige, at ser vi på virkeligheden, kan vi se, at det desværre er sådan, at langt de fleste flygtninge kommer fra lande og områder, hvor der ikke bliver fred og ro sådan lige foreløbig.
Det er også det, vi kan se, altså at nogle når at være flygtninge så længe, at de når at få permanent opholdstilladelse i Danmark, nogle går hen og får dansk statsborgerskab, og der er stadig væk ikke fred og ro i hjemlandet.
Når det er den virkelighed derude, vi har med at gøre, så er spørgsmålet, om vi behøver at piske os selv med en administrativ byrde, der hedder, at vi hvert eneste år skal tage en ansøgning op til fornyet vurdering og give en opholdstilladelse for yderligere 1 år.
Eller om man skal fastholde det system, vi har i dag, hvor myndighederne naturligvis har pligt til at følge med i, hvad der sker ude i den store verden, og til enhver tid vurderer, om opholdsgrundlaget for en flygtning ikke længere er til stede, for så er det klart, at vedkommende selvfølgelig ikke længere skal have ophold her i landet.
Så skal vedkommende tilbage, hvor vedkommende kom fra, således at vi i Danmark har mulighed for at tage hånd om nogle andre flygtninge.
For der er jo desværre rigeligt med flygtninge i denne verden, der er rigeligt med mennesker, der har behov for hjælp, og som trænger til at få hjælp.
Derfor vil det være rigtigt og fornuftigt – det er også sådan reglerne er – at når man ikke længere er flygtning, skal man hjem, hvor man kom fra, og så kan vi f.eks. i Danmark komme til at tage os af nogle andre, nye flygtninge og hjælpe dem med de behov, som de har.
Vi mener, at det vil give en administrativ byrde, som er ude af proportioner; de administrative kræfter kunne vi bruge langt bedre.
Og så vil jeg selvfølgelig, som jeg sagde før, understrege, at vi fra konservativ side forventer, at relevante myndigheder holder øje med udviklingen i de lande, vi typisk får flygtninge fra, og skulle situationen blive bedre der, skal det selvfølgelig have konsekvenser med det samme.
Så på nuværende tidspunkt er det en afvisning fra konservativ side.